किताबों से मुझे कोई परहेज नहीं था। न ही रवि को। मैं हंस देती। पर मेरी दीदी कहती, ''पापा मेरा दो कमरों का मकान! ये सब कबाड़ा लेकर आये तो हम लोगों को तो बाहर बरामदे में रहना पड़ेगा।'' पापा कहते, ''देखा इंदु, ये मेरी बेटियां, रीगन और गॉनेरिल बनी हुई हैं। ओफ इंदु तुमने कोई कार्डीलिया क्यों नहीं पैदा की!'' मुझे धक्का लगता क्योंकि मैं मन ही मन मानती थी कि मैं उनके प्रति कार्डिलिया से भी ज्यादा सहिष्णु हूं। खैर ये तो बाद की बातें हैं जो पहले याद आ गयीं।